2006 m. gruodžio 21 d. Tarybos reglamento (EB) Nr. 1934/2006, nustatančio bendradarbiavimo su pramoninėmis ir kitomis dideles pajamas gaunančiomis šalimis ir teritorijomis finansavimo priemonę, klaidų ištaisymas

( Europos Sąjungos oficialusis leidinys L 405, 2006 m. gruodžio 30 d. )

Reglamentą (EB) Nr. 1934/2006 skaityti taip:

TARYBOS REGLAMENTAS (EB) Nr. 1934/2006

2006 m. gruodžio 21 d.

nustatantis bendradarbiavimo su pramoninėmis ir kitomis dideles pajamas gaunančiomis šalimis ir teritorijomis finansavimo priemonę

EUROPOS SĄJUNGOS TARYBA,

atsižvelgdama į Europos bendrijos steigimo sutartį, ypač į jos 181a straipsnį,

atsižvelgdama į Komisijos pasiūlymą,

atsižvelgdama į Europos Parlamento nuomonę,

kadangi:

(1) Praėjusį dešimtmetį Bendrija nuolat stiprino savo dvišalius santykius su daugeliu pramoninių ir kitų dideles pajamas gaunančių šalių ir teritorijų įvairiuose pasaulio regionuose – visų pirma Šiaurės Amerikoje, Rytų Azijoje ir Australazijoje, tačiau taip pat Pietryčių Azijoje ir Persijos įlankos regione. Be to, šie santykiai buvo išplėtoti, kad apimtų su ekonomine bei kitomis sritimis susijusius dalykus ir sritis, kurių vis gausėja.

(2) Bendrija suinteresuota toliau stiprinti savo santykius su pramoninėmis šalimis ir teritorijomis, kurių politinės, ekonominės bei institucinės struktūros ir vertybės dažnai yra artimos Bendrijai ir kurios yra svarbios dvišalės politikos bei prekybos partnerės, taip pat įtakingos daugiašalių forumų ir pasaulinio valdymo dalyvės. Tai bus svarbus veiksnys stiprinant Europos Sąjungos vaidmenį ir poziciją pasaulyje, tvirtinant daugiašales institucijas bei prisidedant prie pasaulio ekonomikos ir tarptautinės sistemos subalansavimo ir vystymo.

(3) Europos Sąjunga ir pramoninės bei kitos dideles pajamas gaunančios šalys ir teritorijos susitarė stiprinti savitarpio santykius ir bendradarbiauti srityse, kuriose jos turi bendrų interesų, pasitelkiant įvairius dvišalius dokumentus, pavyzdžiui, susitarimus, deklaracijas, veiksmų planus ir kitus panašius dokumentus.

(4) Remdamasi šiuose dvišaliuose dokumentuose nustatytais principais Bendrija vykdo bendradarbiavimo politiką, kad sukurtų palankią aplinką savo santykiams su tomis šalimis ir teritorijomis palaikyti ir plėtoti. Bendradarbiavimas padės sustiprinti Europos vaidmenį ir jos veiksmų matomumą tose šalyse bei skatinti ekonominius, komercinius, akademinius, kultūrinius ir kitokius mainus bei ryšius tarp įvairiausių skirtingų sričių veikėjų.

(5) Europos Sąjunga grindžiama demokratijos, teisinės valstybės, gero valdymo, pagarbos žmogaus teisėms ir pagrindinėms laisvėms principais. Pagal šį reglamentą Bendrijos veiksmais turėtų būti prisidedama prie bendro tikslo puoselėti ir įtvirtinti šiuos principus šalyse partnerėse ir regionuose partneriuose, vedant dialogą ir bendradarbiaujant.

(6) Pagal vieną priemonę vykdomas įvairių dvišalių bendradarbiavimo iniciatyvų su pramoninėmis bei kitomis dideles pajamas gaunančiomis šalimis ir teritorijomis skatinimas sudarys galimybę užtikrinti masto ekonomiją, sąveikos poveikį, didesnį Bendrijos veiksmų veiksmingumą ir matomumą.

(7) Siekiant šio reglamento tikslų būtina taikyti skirtingus metodus ir bendradarbiauti su šalimis partnerėmis atsižvelgiant į jų ekonominę, socialinę ir politinę situaciją bei į Bendrijos konkrečius interesus, strategijas ir prioritetus.

(8) Priėmus šį reglamentą būtina panaikinti 2001 m. vasario 26 d. Tarybos reglamentą (EB) Nr. 382/2001 dėl Europos Sąjungos ir Šiaurės Amerikos, Tolimųjų Rytų bei Australazijos industrializuotų šalių bendradarbiavimą ir prekybinius ryšius skatinančių projektų įgyvendinimo bei panaikinantį Reglamentą (EB) Nr. 1035/1999 (1).

(9) Kadangi šio reglamento tikslų, būtent skatinti tvirtesnį Bendrijos ir pramoninių bei kitų dideles pajamas gaunančių šalių ir teritorijų bendradarbiavimą, valstybės narės negali deramai pasiekti ir kadangi dėl siūlomų veiksmų masto tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą, šiuo reglamentu neviršijama to, kas būtina nurodytiems tikslams pasiekti.

(10) Turėtų būti patvirtintos priemonės, būtinos šiam reglamentui įgyvendinti laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (2),

PRIĖMĖ ŠĮ REGLAMENTĄ:

1 straipsnis

Tikslas

1. Skiriant Bendrijos finansavimą remiamas ekonominis, finansinis ir techninis bendradarbiavimas su pramoninėmis bei kitomis dideles pajamas gaunančiomis šalimis ir teritorijomis bei kitos tokio bendradarbiavimo formos, priklausančios jos kompetencijai.

2. Pagrindinis bendradarbiavimo su 1 dalyje nurodytomis šalimis ir teritorijomis tikslas – konkrečiai atsižvelgti į poreikį stiprinti ryšius ir toliau su jomis bendradarbiauti dvišaliu, regioniniu ar daugiašaliu pagrindu, kad būtų sukurta palankesnė aplinka Bendrijos santykių su šiomis šalimis ir teritorijomis plėtojimui bei skatinamas dialogas, tuo pačiu atsižvelgiant į Bendrijos interesus.

2 straipsnis

Taikymo sritis

1. Bendradarbiavimo su pramoninėmis ir kitomis dideles pajamas gaunančiomis šalimis ir teritorijomis tikslas – dirbti kartu su partneriais, kurių politinės, ekonominės bei institucinės struktūros ir vertybės yra artimos Bendrijai ir kurios yra svarbios dvišalės partnerės ir daugiašalių forumų ir pasaulinio valdymo dalyvės. Bendradarbiavimas taip pat apima naujas pramonines ar dideles pajamas gaunančias šalis ir teritorijas, kurių atžvilgiu Bendrija turi strateginį tikslą skatinti ryšius su jomis.

2. Šiame reglamente pramoninės bei kitos dideles pajamas gaunančios šalys ir teritorijos – šalys ir teritorijos, išvardytos priede (toliau – šalys partnerės). Tačiau deramai pagrįstais atvejais ir siekiant skatinti regioninį bendradarbiavimą, Komisija priimdama 6 straipsnyje nurodytas veiksmų programas gali nuspręsti, kad priede nenurodytos šalys yra tinkamos gauti finansavimą, jei įgyvendintinas projektas ar programa yra regioninio ar tarpvalstybinio pobūdžio. Tai numatančios nuostatos gali būti įtrauktos į 5 straipsnyje numatytas daugiametes bendradarbiavimo programas. Komisija iš dalies keičia priedo sąrašą pagal reguliarias OECD/DAC besivystančių šalių sąrašo peržiūras ir informuoja apie tai Tarybą.

3 straipsnis

Bendrieji principai

1. Europos Sąjunga grindžiama laisvės, demokratijos, pagarbos žmogaus teisėms ir pagrindinėms laisvėms bei teisinės valstybės principais ir siekia skatinti įsipareigojimą juos skatinti šalyse partnerėse, vedant dialogą ir bendradarbiaujant.

2. Įgyvendinant šį reglamentą prireikus taikomi skirtingi metodai bendradarbiaujant su šalimis partnerėmis, siekiant atsižvelgti į jų ekonominę, socialinę ir politinę situaciją bei į Bendrijos konkrečius interesus, strategijas ir prioritetus.

3. Pagal šį reglamentą finansuojamos priemonės apima bendradarbiavimo sritis, nustatytas visų pirma Bendrijos ir šalių partnerių dokumentuose, susitarimuose, deklaracijose ir veiksmų planuose, taip pat su Bendrijos specifiniais interesais susijusias sritis.

4. Taikydama pagal šį reglamentą finansuojamas priemones Bendrija siekia užtikrinti nuoseklumą su kitomis jos išorės veiksmų sritimis bei kitomis atitinkamomis Bendrijos politikos kryptimis. Tai užtikrinama formuojant politiką, atliekant strateginį planavimą ir programavimą bei įgyvendinant priemones.

5. Pagal šį reglamentą finansuojamos priemonės papildo valstybių narių ir Bendrijos viešųjų įstaigų pastangas, įskaitant komercinių ryšių srityje, ir suteikia joms pridėtinę vertę.

4 straipsnis

Bendradarbiavimo sritys

Teikiant Bendrijos finansavimą remiami bendradarbiavimo veiksmai pagal 1 straipsnį, ir ši parama teikiama laikantis šio reglamento bendro tikslo, taikymo srities, tikslų ir bendrųjų principų. Ypatingas dėmesys skiriamas su šiomis bendradarbiavimo sritimis susijusiems veiksmams, kurie gali būti vykdomi ir regioniniu lygiu:

1) Bendrijos ir šalių partnerių ekonominės, akademinės, mokslo srities subjektų bendradarbiavimo, partnerysčių ir bendrų iniciatyvų skatinimas;

2) dvišalės prekybos, investicijų srautų ir ekonominių partnerysčių skatinimas;

3) politinių, ekonominių ir socialinių subjektų bei kitų nevyriausybinių organizacijų dialogo atitinkamuose sektoriuose skatinimas Bendrijoje ir šalyse partnerėse;

4) žmonių tarpusavio ryšių, švietimo ir mokymo programų bei intelektinių mainų skatinimas ir kultūrų bei civilizacijų tarpusavio supratimo didinimas;

5) Bendrijos ir šalių partnerių bendradarbiavimo projektų, pavyzdžiui, mokslinių tyrimų, mokslo ir technologijų, energetikos, transporto ir aplinkosaugos, įskaitant klimato kaitą, muitų srityse ir finansiniais bei kitais bendro intereso klausimais, skatinimas;

6) informuotumo ir supratimo apie Europos Sąjungą bei jos veiksmų matomumo šalyse partnerėse stiprinimas;

7) parama konkrečioms iniciatyvoms, įskaitant mokslinį darbą, tyrimus, bandomąsias programas ar bendrus projektus, skirtus veiksmingai ir lanksčiai atsižvelgti į Bendrijos dvišalių santykių su šalimis partnerėmis pokyčių formuluojamus bendradarbiavimo tikslus arba kuriomis siekiama paskatinti tolesnį dvišalių santykių su jomis stiprinimą ir išplėtimą.

5 straipsnis

Programavimas ir lėšų paskirstymas

1. Bendradarbiavimo skatinimo veiksmai pagal šį reglamentą vykdomi remiantis daugiametėmis bendradarbiavimo programomis, numatančiomis bendradarbiavimą su visomis ar pasirinktomis šalimis partnerėmis. Komisija parengia daugiametes bendradarbiavimo programas ir apibrėžia jų taikymo sritį.

2. Daugiametės bendradarbiavimo programos sudaromos ne ilgesniam kaip šio reglamento galiojimo laikotarpiui. Jose nurodomi Bendrijos strateginiai interesai ir prioritetai, bendri tikslai ir laukiami rezultatai. Jose taip pat nurodomos pasirinktos sritys, kurioms turėtų būti skiriamas Bendrijos finansavimas, ir nurodomos bendrai, kiekvienai prioritetinei sričiai ir kiekvienai šaliai partnerei ar šalių partnerių grupei skirtos orientacinės lėšos. Atitinkamu atveju lėšos gali būti nurodomos nustatant jų ribas. Daugiametės bendradarbiavimo programos peržiūrimos laikotarpio viduryje arba prireikus ad hoc.

3. Daugiametes bendradarbiavimo programas ir jų peržiūrą Komisija patvirtina laikydamasi 15 straipsnio 2 dalyje nurodytos procedūros.

6 straipsnis

Įgyvendinimas

1. Komisija patvirtina metines veiksmų programas, grindžiamas 5 straipsnyje nurodytomis daugiametėmis bendradarbiavimo programomis.

2. Metinėse veiksmų programose visų ar pasirinktų šalių partnerių atžvilgiu nustatomi siekiami tikslai, intervencijos sritys, laukiami rezultatai, valdymo procedūros ir bendra planuojamo finansavimo suma. Jose aprašomi finansuotini veiksmai, nurodomos kiekvienam veiksmui skirtų lėšų sumos ir orientacinis įgyvendinimo tvarkaraštis.

3. Metines veiksmų programas Komisija patvirtina laikydamasi 15 straipsnio 2 dalyje nurodytos procedūros. Daliniai veiksmų programų pakeitimai, pavyzdžiui, techniniai pritaikymai, įgyvendinimo laikotarpio pratęsimas, asignavimų planuojamoms operacijoms perskirstymas numatomame biudžete, biudžeto padidinimas ne didesne kaip 20 % pradinio biudžeto suma ar biudžeto sumažinimas, gali būti atliekami netaikant šios procedūros, jeigu tokie daliniai pakeitimai atitinka veiksmų programose numatytus pradinius tikslus.

7 straipsnis

Finansavimo reikalavimų atitikimas

Siekiant įgyvendinti 6 straipsnyje nurodytas veiksmų programas, finansavimo pagal šį reglamentą reikalavimus atitinka šie subjektai:

a) šie valstybių narių ir šalių partnerių subjektai ir įstaigos: i) viešosios ar pusiau valstybinės įstaigos, vietos valdžios institucijos ir jų konsorciumai; ii) bendrovės, įmonės ir kitos privačios organizacijos bei verslo subjektai; iii) nevyriausybinės organizacijos; piliečių grupės ir sektorinės organizacijos, pavyzdžiui, profesinės sąjungos, ekonominiams ir socialiniams interesams atstovaujančios organizacijos, vartotojų organizacijos, moterų ir jaunimo organizacijos; švietimo, mokymo, kultūros, žiniasklaidos, mokslinių tyrimų ir mokslo organizacijos; universitetai ir kitos švietimo įstaigos;

b) šalys partnerės ir jų regionai, institucijos bei decentralizuotos įstaigos;

c) tarptautinės organizacijos, įskaitant regionines organizacijas, kai jos padeda siekti šio reglamento tikslų;

d) valstybių narių ir šalių partnerių ar kitų trečiųjų šalių fiziniai asmenys, kai jie padeda siekti šio reglamento tikslų;

e) šalių partnerių ir regionų bei Bendrijos įsteigtos jungtinės įstaigos;

f) Bendrijos institucijos ir įstaigos, tačiau tik tiek, kiek jos įgyvendina 9 straipsnyje nurodytas paramos priemones;

g) Europos Sąjungos agentūros.

8 straipsnis

Finansavimo formos

1. Bendradarbiavimo projektai ir programos iš Europos Sąjungos bendrojo biudžeto finansuojami arba visiškai, arba skiriamas bendras finansavimas kartu su kitais šaltiniais, kaip nurodyta 10 straipsnyje.

2. Veiksmų programų įgyvendinimo finansavimas gali būti visų pirma teikiamas viena iš toliau nurodytų teisinių formų:

a) dotacijų susitarimai (įskaitant stipendijas);

b) viešųjų pirkimų sutartys;

c) darbo sutartys;

d) finansavimo susitarimai.

3. Jei įgyvendinant veiksmų programas sudaromi finansavimo susitarimai su šalimis partnerėmis, nustatoma, kad Bendrijos skiriamos lėšos nenaudojamos mokesčiams, muitams ir kitiems fiskaliniams mokesčiams šalyse partnerėse finansuoti.

9 straipsnis

Paramos priemonės

1. Bendrijos finansavimas taip pat gali būti skirtas išlaidoms, susijusioms su parengiamąja, tolesnių veiksmų, stebėsenos, audito ir vertinimo veikla, tiesiogiai būtina šiam reglamentui įgyvendinti ir jo tikslams pasiekti, ir kitoms administracinės ar techninės pagalbos išlaidoms, kurias Komisija, įskaitant jos delegacijas šalyse partnerėse, gali patirti administruojant pagal šį reglamentą finansuojamus veiksmus, padengti.

2. Šios paramos priemonės nebūtinai įtraukiamos rengiant daugiametes programas ir todėl gali būti finansuojamos ne pagal jas.

3. Komisija patvirtina daugiametėse programose nenumatytas paramos priemones ir apie jas praneša valstybėms narėms.

10 straipsnis

Bendras finansavimas

1. Pagal šį reglamentą finansuojamas priemones gali bendrai finansuoti, inter alia:

a) valstybės narės, jų regioninės ir vietos valdžios institucijos, visų pirma jų viešosios ir pusiau valstybinės agentūros;

b) šalys partnerės, visų pirma jų viešosios ir pusiau valstybinės agentūros;

c) tarptautinės organizacijos ir regioninės organizacijos, įskaitant tarptautines ir regionines finansų įstaigas;

d) bendrovės, įmonės, kitos privačios organizacijos ir verslo įmonės bei kiti nevalstybiniai subjektai;

e) finansavimą gaunančios šalys partnerės bei kitos 7 straipsnio reikalavimus atitinkančios įstaigos.

2. Lygiagretaus bendro finansavimo atveju projektas arba programa bus padalijama į kelis aiškiai apibrėžiamus veiksmus, kurių kiekvieną finansuoja skirtingi bendrą finansavimą teikiantys partneriai, taip, kad visada būtų galima nustatyti, kaip galiausiai finansavimas buvo panaudotas.

3. Jungtinio bendro finansavimo atveju bendras projekto ar programos išlaidas pasidalins bendrą finansavimą teikiantys partneriai, o ištekliai sukaupiami taip, kad nebūtų įmanoma nustatyti atskiros veiklos, vykdomos pagal projektą arba programą, finansavimo šaltinio.

4. Komisija gali gauti ir valdyti bendrai finansuojamiems projektams skirtas lėšas 1 dalies a, b ir c punktuose nurodytų įstaigų vardu bendroms priemonėms įgyvendinti. Tokios lėšos laikomos asignuotosiomis įplaukomis pagal 2002 m. birželio 25 d. Tarybos reglamento (EB) Nr. 1605/2002 dėl Europos Bendrijų bendrajam biudžetui taikomo finansinio reglamento (3) 18 straipsnį.

11 straipsnis

Valdymo procedūros

1. Pagal šį reglamentą finansuojamos priemonės įgyvendinamos laikantis Reglamento (EB, Euratomas) Nr. 1605/2002, visų pirma jo antros dalies IV antraštinės dalies nuostatų.

2. Komisija viešosios valdžios, visų pirma biudžeto vykdymo, užduotis, gali pavesti Reglamento (EB, Euratomas) Nr. 1605/2002 54 straipsnio 2 dalies a ir c punktuose minimoms įstaigoms. To reglamento 54 straipsnio 2 dalies c punkte minimoms įstaigoms gali būti pavedamos valdžios institucijos užduotys, jeigu jos yra pripažintos tarptautiniu mastu, atitinka tarptautiniu mastu pripažintas valdymo bei kontrolės sistemas, o jas prižiūri valdžios institucijos.

12 straipsnis

Bendrijos finansinių interesų apsauga

1. Į visus pagal šį reglamentą sudaromus susitarimus įtraukiamos nuostatos, užtikrinančios Bendrijos finansinių interesų apsaugą, visų pirma dėl pažeidimų, sukčiavimo, korupcijos ir kitos neteisėtos veiklos, kaip apibrėžta 1995 m. gruodžio 18 d. Tarybos reglamente (EB, Euratomas) Nr. 2988/95 dėl Europos Bendrijų finansinių interesų apsaugos (4), 1996 m. lapkričio 11 d. Tarybos reglamente (EB, Euratomas) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (5) ir 1999 m. gegužės 25 d. Europos Parlamento ir Tarybos reglamente (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (6).

2. Komisijai ir Audito Rūmams tokiuose susitarimuose turi būti aiškiai suteikta teisė atlikti paramą iš Bendrijos lėšų gavusio rangovo arba subrangovo auditą, įskaitant dokumentų auditą arba auditą vietoje. Be to, Komisija juose aiškiai įgaliojama vykdyti patikrinimus ir inspektavimus vietoje laikantis Reglamento (EB, Euratomas) Nr. 2185/96.

3. 2 dalyje nurodytos Komisijos ir Audito Rūmų teisės užtikrinamos visose įgyvendinant paramą sudarytose sutartyse tų sutarčių vykdymo metu ir baigus jas vykdyti.

13 straipsnis

Vertinimas

1. Komisija reguliariai vertina pagal šį reglamentą finansuojamus veiksmus ir programas, prireikus pasitelkdama nepriklausomus išorės vertinimus, siekdama patikrinti, ar buvo pasiekti tikslai, ir parengti rekomendacijas, kaip pagerinti būsimą veiklą. Į šiuos rezultatus atsižvelgiama rengiant programas ir skirstant išteklius.

2. Komisija pateikia savo įvertinimo pranešimus Europos Parlamentui ir 15 straipsnyje nurodytam komitetui susipažinti.

3. Komisija siekia, kad atitinkami suinteresuoti subjektai, įskaitant nevalstybinius subjektus, dalyvautų šiame reglamente numatyto Bendrijos bendradarbiavimo vertinimo etape.

14 straipsnis

Metinis pranešimas

Komisija išnagrinėja pažangą, padarytą įgyvendinant priemones pagal šį reglamentą, ir Europos Parlamentui bei Tarybai pateikia metinį pranešimą apie šio reglamento įgyvendinimą. Pranešime išdėstomi biudžeto vykdymo rezultatai ir apibūdinami finansuoti veiksmai ir programos bei, kiek tai įmanoma, nurodomi pagrindiniai bendradarbiavimo veiksmų ir programų rezultatai ir poveikis.

15 straipsnis

Komitetas

1. Komisijai padeda Komitetas.

2. Darant nuorodą į šią dalį, taikomi Sprendimo 1999/468/EB 4 ir 7 straipsniai.

Sprendimo 1999/468/EB 4 straipsnio 3 dalyje nustatytas laikotarpis yra 30 dienų.

3. Komitetas patvirtina darbo tvarkos taisykles.

16 straipsnis

Finansinės nuostatos

Finansinė orientacinė suma šiam reglamentui įgyvendinti 2007–2013 m. laikotarpiu yra 172 milijonai EUR. Metinius asignavimus tvirtina biudžeto valdymo institucija, neviršydama finansinės struktūros ribų.

17 straipsnis

Panaikinimas

1. Reglamentas Nr. 382/2001 panaikinamas nuo vėlesnės iš šių datų:

— 2007 m. sausio 1 d.,

— šio reglamento įsigaliojimo diena.

2. Panaikintas reglamentas toliau taikomas tiems teisės aktams ir įsipareigojimams, kurie susiję su biudžetiniais metais iki 2007 m. Visos nuorodos į panaikintą reglamentą laikomos nuorodomis į šį reglamentą.

18 straipsnis

Peržiūra

Ne vėliau kaip iki 2010 m. gruodžio 31 d. Komisija Europos Parlamentui ir Tarybai pateikia pranešimą, kuriame įvertinamas šio reglamento įgyvendinimas pirmaisiais trejais metais, prireikus pridėdama pasiūlymą dėl teisės akto, kuriame būtų numatomi reikalingi šio reglamento pakeitimai.

19 straipsnis

Įsigaliojimas

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Jis taikomas nuo 2007 m. sausio 1 d. iki 2013 m. gruodžio 31 d.